2.6.2022
SK
Úradný vestník Európskej únie
L 151/49
(34)
Zo stretnutia vyplynulo, že CAC KZ a AAK ešte musia Komisii poskytnúť ďalšie objasnenia a dôkazy týkajúce sa určitých prijatých krokov a opatrení.
Komisia takisto požiadala CAC KZ a AAK, aby podrobili PNO ďalšej hlbšej analýze hlavných príčin bezpečnostných nedostatkov zistených počas hodnotiacej návštevy Únie na mieste, aby sa o nich mohlo diskutovať na ďalšom technickom stretnutí.
(35)
V nadväznosti na rokovania Výboru EÚ pre leteckú bezpečnosť z novembra 2021, ktoré boli potvrdené na technickom stretnutí v apríli 2022, Komisia pozvala 17. mája 2022 CAC KZ, AAK a leteckého dopravcu Air Astana na vypočutie pred Výborom EÚ pre leteckú bezpečnosť.
(36)
Na tomto vypočutí CAC KZ a AAK predložili Komisii a Výboru EÚ pre leteckú bezpečnosť prehľad systému zavedeného na zabezpečenie dohľadu nad bezpečnosťou leteckých dopravcov, ktorí získali osvedčenie v Kazachstane.
Vysvetlili kazašský národný plán rozvoja bezpečnosti, ktorý zahŕňa opatrenia na zlepšenie účinnosti kazašskej leteckej dopravy vrátane účinného vykonávania príslušných medzinárodných bezpečnostných noriem.
AAK okrem toho informoval o najnovšom vývoji, pokiaľ ide o jeho organizačnú štruktúru, veľkosť leteckého priemyslu v Kazachstane, ako aj o výsledkoch koordinovanej validačnej misie ICAO vykonanej v auguste 2021.
(37)
CAC KZ a AAK zdôraznili ich záväzok pokračovať v zlepšovaní a Komisii a Výboru EÚ pre leteckú bezpečnosť poskytli komplexný a podrobný prehľad o vykonávaní plánu nápravných opatrení vypracovaného v reakcii na výsledky hodnotiacej návštevy Únie na mieste z októbra 2021.
To zahŕňa strategické ciele vymedzené pre budúcnosť, ako sú zmeny kazašského právneho rámca, príručky a postupy AAK, pokračovanie v zlepšovaní systému riadenia kvality a ďalšie posilnenie účinného vykonávania príslušných medzinárodných bezpečnostných noriem.
(38)
CAC KZ a AAK sa počas vypočutia zaviazali informovať Komisiu o budúcich opatreniach, ktoré sa majú prijať v súvislosti so zostávajúcimi pripomienkami vznesenými počas hodnotiacej návštevy Únie na mieste v roku 2021.
Okrem toho sa zaviazali pokračovať v dialógu o bezpečnosti, a to aj prostredníctvom poskytovania relevantných bezpečnostných informácií a ďalších stretnutí aspoň dvakrát za rok alebo kedykoľvek to Komisia bude považovať za potrebné.
(39)
Z dôkazov vyplýva, že opatrenia, ktoré prijali CAC KZ a AAK, už prispievajú k posilneniu ich spôsobilostí v oblasti dohľadu nad leteckými činnosťami v Kazachstane.
Sú však potrebné ďalšie zlepšenia, pokiaľ ide o ich schopnosť dohliadať na to, aby sa prevádzka leteckých dopravcov, ktorí získali osvedčenie v Kazachstane, vykonávala v súlade s príslušnými medzinárodnými bezpečnostnými normami, a to aj zabezpečením primeraných zdrojov na takéto činnosti dohľadu nad bezpečnosťou.
(40)
Na základe predložených informácií sa zdá, že od októbra 2021 dosiahli CAC KZ a AAK pozoruhodný pokrok vo vykonávaní príslušných medzinárodných bezpečnostných noriem.
Komisia a agentúra vzali potvrdili svoj zámer ďalej podporovať CAC KZ a AAK v ich úsilí ešte viac posilniť systém bezpečnosti letectva v Kazachstane.
(41)
Počas vypočutia letecký dopravca Air Astana poskytol prehľad o svojej súčasnej flotile, ako aj o dostupných zdrojoch a zariadeniach.
Opísal svoj spoľahlivý a dobre vyvinutý systém manažmentu bezpečnosti a systém riadenia kvality.
Letecký dopravca uviedol, že na integráciu údajov o bezpečnosti, kvalite a riadení rizík vrátane systému riadenia rizík spojených s únavou používa súbor softvérových nástrojov.
(42)
Letecký dopravca na požiadanie Výboru EÚ pre leteckú bezpečnosť informoval aj o činnostiach dohľadu, ktoré AAK vykonával nad spoločnosťou Air Astana v rokoch 2021 – 2022, a potvrdil zlepšenia svojej interakcie s CAC KZ a AAK.
(43)
Výbor EÚ pre leteckú bezpečnosť dospel na základe svojich rokovaní k záveru, že osobitná pozornosť by sa mala venovať nepretržitému monitorovaniu bezpečnostnej situácie a vývoja v Kazachstane, a to aj prostredníctvom pravidelných správ o pokroku od CAC KZ a AAK a možnosti pozvať ich na ďalšie vypočutie na budúcom zasadnutí Výboru EÚ pre leteckú bezpečnosť.